b'\n_START_ARTICLE_\nStru\xc5\xa1ke ve\xc4\x8deri poezije\n_START_PARAGRAPH_\nStru\xc5\xa1ke ve\xc4\x8deri poezije (makedonski: \xd0\xa1\xd1\x82\xd1\x80\xd1\x83\xd1\x88\xd0\xba\xd0\xb8 \xd0\x92\xd0\xb5\xd1\x87\xd0\xb5\xd1\x80\xd0\xb8 \xd0\xbd\xd0\xb0 \xd0\x9f\xd0\xbe\xd0\xb5\xd0\xb7\xd0\xb8\xd1\x98\xd0\xb0\xd1\x82\xd0\xb0) jedan su od najstarijih i najva\xc5\xbenijih pjesni\xc4\x8dkih susreta u jugoisto\xc4\x8dnoj Europi, koji se odr\xc5\xbeavaju od 1962., a od 1964. i kao me\xc4\x91unarodni festival poezije u Strugi u Makedoniji.\n_START_SECTION_\nPovijest Stru\xc5\xa1kih ve\xc4\x8deri poezije\n_START_PARAGRAPH_\nPrve ve\xc4\x8deri poezije u Strugi odr\xc5\xbeane su 1962., kao festival makedonskih pjesnika u \xc4\x8dast bra\xc4\x87e Miladinov, koji su ro\xc4\x91eni u tom gradu na Ohridskom jezeru. Od tada vlada tradicija da se festival otvara \xc4\x8ditanjem pjesme - "T\xe2\x80\x99ga za jug" Konstantina Miladinova. Ve\xc4\x87 od idu\xc4\x87e 1963. na Stru\xc5\xa1kim ve\xc4\x8derima nastupaju i pjesnici iz \xc4\x8ditave tada\xc5\xa1nje Jugoslavije. Od te godine dodjeljuje se nagrada Bra\xc4\x87a Miladinovi za najbolju knjigu poezije izdanu u Makedoniji izme\xc4\x91u dva festivala._NEWLINE_Od 1966., festival je prerastao u me\xc4\x91unarodni susret pjesnika \xc4\x8ditavog svijeta, na kojem se pobjedniku susreta, pjesniku koji je svojim ukupnim opusom po mi\xc5\xa1ljenju \xc5\xbeirija to zaslu\xc5\xbeio, dodjeljuje Zlatni vijenac poezije (mak. \xd0\x97\xd0\xbb\xd0\xb0\xd1\x82\xd0\xb5\xd0\xbd \xd0\x92\xd0\xb5\xd0\xbd\xd0\xb5\xd1\x86 \xd0\xbd\xd0\xb0 \xd0\x9f\xd0\xbe\xd0\xb5\xd0\xb7\xd0\xb8\xd1\x98\xd0\xb0\xd1\x82\xd0\xb0) koji je vremenom postao vrlo cijenjena nagrada. _NEWLINE_Od 2003. Stru\xc5\xa1ke ve\xc4\x8deri poezije blisko sura\xc4\x91uju s UNESCO-om, s kojim zajedni\xc4\x8dki dodjeljuju novu nagradu Mostovi Struge za najbolju debitansku knjigu poezije mladih autora iz cijelog svijeta._NEWLINE_Tijekom svog postojanja od gotovo pola stolje\xc4\x87a, festival je ugostio oko 4 000 pjesnika, prevoditelja i kriti\xc4\x8dara iz 95 zemalja svijeta. Uza sve pote\xc5\xa1ko\xc4\x87e i grubu realnost u kojoj egzistira, festival je uspio pre\xc5\xbeivjeti i postati jedan od najva\xc5\xbenijih festivala poezije u suvremenom svijetu. _NEWLINE_Od hrvatskih pjesnika nagradu na Stru\xc5\xa1kim ve\xc4\x8derima poezije dobili su: Miroslav Krle\xc5\xbea 1979. i Slavko Mihali\xc4\x87 2002. godine.'